Oom Paul bly . . . maar kry baie geselskap | Netwerk24
Oom Paul bly . . . maar kry baie geselskap
Deur Sarel van der Walt 19 Mei 2017 05:10
Die omheinde standbeeld van oudpres. Paul Kruger op Kerkplein in Pretoria. Foto: Herman Verwey
Die geskiedkundige Kerkplein in Pretoria gaan in sy geheel ’n “monument vir vryheid van spraak” word – en oom Paul se standbeeld bly.
Solly Msimanga, DA-burgemeester van die Tshwane-metroraad, het Donderdag in sy begrotingsrede gesê dié projek, Lalela (die Zoeloe-woord vir luister), sal die eerste in sy soort wees en hopelik bydra tot ’n meer inklusiewe gemeenskap.
Die vorige ANC-beheerde burgemeesterskomitee het die Lalela-projek vier jaar gelede goedgekeur, maar dit het nie gerealiseer nie.
Daar word die laaste paar jaar in Pretoria warm debat gevoer oor of Kruger se standbeeld op Kerkplein moet bly of verskuif moet word. Die beeld is twee jaar gelede toegespan om dit teen vandale te beskerm.
Ons hoop dit (Kerkplein) sal ’n plek word waar die kleurvolle sy van vryheid van spraak geniet kan word en waar dit kan bydra tot die openbare diskoers in Suid-Afrika,
Solly Msimanga, burgemeester van Tshwane.
Die nuwe DA-beheerde administrasie, wat in Augustus verlede jaar die beheer by die ANC oorgeneem het, meen Kerkplein kort ’n “nuwe laag erfenis” waar al sy inwoners tuis sal voel.
’n Rots wat van Robbeneiland kom waar politieke gevangenes destyds in die apartheidsjare gedwonge arbeid verrig het, sal onder meer uitgestal word.
Tshwane hoop dit sal lede van die publiek, besoekers en beleggers na die omgewing van Kerkplein lok.
“Ons hoop dit sal ’n plek word waar die kleurvolle sy van vryheid van spraak geniet kan word en waar dit kan bydra tot die openbare diskoers in Suid-Afrika,” sê Msimanga.
Daar sal daagliks vermaak op die plein wees wat hopelik toeriste en plaaslike inwoners sal lok en wat kan bydra tot die hernuwing van die middestad.
Kunstenaars sal dag en nag hier gratis kan optree.
’n Opelugteater word in die vooruitsig gestel van waar kunstenaars se optredes wêreldwyd deur televisie of die internet uitgesaai kan word.
Msimanga sê hy hoop Kerkplein sal in die toekoms wêreldwyd erken word as ’n monument van spraakvryheid en ’n plek waar mense daaraan herinner word dat spraakvryheid nie as vanselfsprekend aanvaar mag word nie.
Cilliers Brink, ’n lid van die burgemeesterskomitee, het by navraag gesê dit is ’n “byvoegprojek, nie ’n aftrekprojek nie”.
Meer oor: Paul Kruger | Pretoria | Standbeeld
Kyk: Duisende op Kerkplein eis Zuma se kop
Veiligheid by optog verskerp ná insident op Kerkplein